1974-ben kezdett a Tatabányai Sportiskolában atletizálni, elsősorban négypróba versenyeken. Később a Tatabányai Bányász atlétája lett. 1977-től váltott át a magasugrásra. Az 1979-es felnőtt ob-n negyedik volt. Az ifjúsági Európa-bajnokságon 13. lett. 1980 júniusában 187 cm-rel utánpótlás csúcsot ugrott. Augusztusban felnőtt magyar bajnok lett. 1981-ben háromszor javította meg az utánpótlás csúcsot. 1982-ben a fedett pályás Eb-n az első helyezettel azonos eredménnyel (199 cm) lett bronzérmes, egyben fedett pályás magyar és Európa-csúcstartó. Májusban japán versenykörúton vett részt, amin három győzelmet szerzett. Június végén a Budapest Nagydíjon felnőtt magyar csúcsot ért el, amit néhány nap múlva tovább javított. Az 1982-es atlétikai Európa-bajnokságon 191 cm-rel nyolcadik volt. Decemberben az év magyar sportolónője választáson második helyen végzett. 1983 elején achilles-ín sérülése miatt gipszbe került a lába. Emiatt nem indulhatott a budapesti fedett pályás Eb-n. A nyár elején mariborban súlyos sérülést szenvedett. Csak július végén kezdett újra versenyezni. Az 1983-as atlétikai világbajnokságon 184 cm-rel 12. lett. Néhány nap múlva még Helsinkiben megoperálták a lábát. Állapota egy év után sem tette lehetővé a rendszeres terhelést. 1984 augusztusában újra megoperálták. Az 1986-os fedett pályás szezonban indult újra versenyen. Júliusban lépte át a 190 cm-es határt. Augusztusban a magyar bajnokságon 198-cm-es országos csúccsal győzött. Az Európa-bajnokságon nem jutott tovább a selejtezőből. Az 1987-es fedett pályás atlétikai Európa-bajnokságon a hetedik helyen végzett. A fedett pályás atlétikai világbajnokságon kilencedik volt. A római világbajnokságra nem tudott a csapatba kerülni. Az 1988-as fedett pályás atlétikai Európa-bajnokságon a 13. helyen végzett.